前年一首投贈劉荆州
作者：王灼
朝代：宋

paragraphs: 前年別公東南馳，正當六騩還宮時。
都人歡傳好消息，慈寧首問公何之。
氈裘不復恃軍馬，潁上一戰中興基。
青天白日呈萬象，向來讒吻真成癡。
數從西府伺行李，樞筦政要人扶持。
吳江再見丹楓落，寧料我公猶在茲。
呼鷹臺邊閑鼓角，望沙樓上陳書詩。
夕烽平安置莫問，賢牧自當十萬師。
維昔全荆號强國，近者賊火仍瘡痍。
形勝之地勳名集，端使前輩相追隨。
衰宗依劉有故事，自憐遠去作兒嬉。
明朝爛醉沙頭酒，不管春風吹鬢絲。